**La FiM Vila-seca obre convocatòria de propostes artístiques per a l’edició 2023**

Fins al proper 9 de novembre està oberta la **convocatòria artística per participar a la FiM Vila-seca**, fira de música emergent i familiar 2023.

La FiM, Fira de música emergent i familiar de Vila-seca celebrarà la seva propera edició del **4 al 7 de maig de 2023**. L’objectiu és consolidar-se com a **aparador i mercat** de la música moderna emergent i dels espectacles musicals familiars fets a Catalunya.

**Convocatòria artística**

El **període d’inscripció** de propostes artístiques finalitza el **9 d’octubre de 2022.** Els projectes musicals es podran **presentar únicament a través del web** [**www.fim.cat**](http://www.fim.cat)**,** on també s’hi poden trobar les [indicacions](https://www.fim.cat/professionals/indicacions-inscripcio-artistica/) d’inscripció artística.

La convocatòria està adreçada a dues tipologies de propostes: els **grups i artistes emergents** de qualsevol estil de música moderna que es trobin als inicis de la seva trajectòria; les companyies, grups i **espectacles de** **música per a públic familiar**.

La selecció tindrà en compte la **qualitat artística** de les propostes pel que fa a creació, interpretació i posada en escena, el seu nivell d’innovació i originalitat, el seu caràcter d’estrena i la projecció que la participació a la FiM Vila-seca pot suposar per a un projecte musical.

Es poden inscriure a la FiM Vila-seca **els projectes musicals procedents de Catalunya**: aquelles bandes que assagin o que algun dels seus membres visquin al territori català. En la secció de música familiar i per a tots els públics es poden presentar també propostes procedents d’altres territoris de l’Estat espanyol. Les propostes musicals poden ser interpretades en qualsevol idioma.

Pel que fa a les propostes emergents, tenir treballs discogràfics publicats o manàger **no exclou** de la participació a la fira.

La **selecció final,** que es comunicarà a les propostes escollides a finals de febrer del 2023, tindrà en compte la **diversitat** del conjunt de la programació de la FiM, en termes d’estils musicals, formats de les propostes, equilibri territorial, gènere i presència d’artistes amb diversitat funcional.

La persona encarregada de realitzar la **selecció artística final** serà Marti Marfà, director artístic de la FiM Vila-seca.

**La FiM Vila-seca**

La FiM Vila-seca va celebrar la seva edició de represa l’any 2021 després de 5 anys d’aturada. Els 9.000 assistents, els 400 professionals acreditats i els 37 projectes musicals participants van tornar a situar-la com a epicentre de les propostes musicals emergents i familiars de Catalunya i els territoris de parla catalana, i com a **pol de dinamisme del sector**.

La propera edició de la fira de música emergent i familiar de Vila-seca vol seguir treballant la recuperació d’un **aparador professional de referència**, que pretén contribuir a l’**enfortiment del sector** de la música en viu emergent i familiar.

L’**Ajuntament de Vila-seca**, principal organitzador de la fira, aspira a consolidar la FiM com la cita primaveral de música emergent i familiar de Catalunya, tant per a professionals i artistes com per a públic en general del Camp de Tarragona, la Catalunya Sud i el conjunt del país. La FiM Vila-seca també rep el suport de la Diputació de Tarragona i del Departament de Cultura de la Generalitat de Catalunya.

Totes les novetats de la **FiM, fira de música emergent i familiar de Vila-seca** es poden consultar al **web** [www.fim.cat](http://www.fim.cat) i als perfils d’[Instagram](http://www.instagram.com/fimvilaseca_), [Twitter](http://www.twitter.com/fimvilaseca_) i [Facebook.](http://www.facebook.com/fimvilaseca)

Més informació a

[https://www.fim.cat/professionals/convocatoria-artistica/](https://www.fim.cat/professionals/convocatoria-artistica-2021/#https://www.fim.cat/professionals/convocatoria-artistica/)